
RAPORT  COMUN

asupra proiectului de Lege privind completarea art.59 din Legea nr. 448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru sănătate şi familie au fost sesizate, prin adresa 
nr. PLx 572/2010 din 9 noiembrie 2010, cu dezbaterea pe fond a proiectului de Lege privind completarea art.59 din Legea nr.448/2006 privind protecţia şi promovarea drepturilor persoanelor cu handicap.

La întocmirea prezentului raport, Comisiile au avut în vedere: 

· avizul Consiliului Legislativ (nr. 472/20.04.2010)

·  avizul Consiliului Economic şi Social (nr. 693/20.03.2010)
· avizul Comisiei juridice, de disciplină şi imunităţi (nr.31/935/16.11.2010)
· avizul Comisiei pentru egalitatea de şanse pentru femei şi bărbaţi (nr.37/805/17.11.1010)
· punctele de vedere negative ale Guvernului (nr.1459/07.06.2010 şi nr.5217/DPSG/14.08.2012).

Proiectul de lege are ca obiect de reglementare completarea art.59 din Legea nr.448/2006 cu un nou alineat, alin.(2), în sensul ca persoanele încadrate în grad de handicap cu afectări ireversibile ale funcţiilor morfo-fiziologice, în cazul unei reevaluari, să nu fie obligate să prezinte alte documente medicale în afara celor care au stat la baza încadrării iniţiale.

Comisiile propun Plenului Camerei Deputaţilor  respingerea proiectului de lege din următoarele considerente:
· potrivit dispoziţiilor Legii nr.448/2006, republicată, cu modificările şi completările ulterioare, gradele de handicap sunt: uşor, mediu, accentuat şi grav, iar tipurile de handicap sunt: fizic, vizual, auditiv, surdocecitate, somatic, mintal, psihic, HIV/SIDA, asociat, boli rare. Handicapul motor nu este reglementat prin lege şi nu poate fi luat în considerare în ceea ce priveşte clasificarea handicapului;

· prin Ordonanţa de urgenţă a Guvernului nr.84/2010 de modificare şi completare  Legii nr.448/2006, ordonanţă adoptată cu modificări şi completări prin Legea nr.136/2012, se prevede, la punctul 71, art. 87, ca, pentru persoanele a căror afecţiune a generat deficienţe într-un stadiu ireversibil, comisia de evaluare să stabilească un termen permanent de valabilitate a certificatului, fără a fi necesară prezentarea la reevaluările periodice.

În raport de obiectul şi conţinutul reglementării, proiectul de lege face parte din categoria legilor organice.

La dezbaterea proiectului au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu, Secretar de Stat, Ministerul Muncii, Familiei şi Protecţiei Sociale

· d-l Răzvan Vulcănescu, Secretar de Stat, Ministerul Sănătăţii   
· d-l Ştefan Panaitescu, director, Casa Naţională de Asigurări de Sănătate.
În conformitate cu prevederile art.63 din Regulamentul Camerei Deputaţilor, Comisiile au dezbătut iniţiativele legislative în şedinţa comună din data de 24 septembrie 2012. La dezbateri au participat 35 din totalul de 40 membri ai celor două comisii.

Raportul comun a fost adoptat cu unanimitate de voturi.
Proiectul de lege a fost adoptat de Senat în şedinţa din 11 octombrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

